b"\n_START_ARTICLE_\nSant Miquel dels Plans\n_START_SECTION_\nHist\xc3\xb2ria\n_START_PARAGRAPH_\nEl lloc \xc3\xa9s esmentat des de l'any 870, com a depend\xc3\xa8ncia de Sant Andreu d'Eixalada, que vuit anys m\xc3\xa9s tard passava a Sant Miquel de Cuix\xc3\xa0. No \xc3\xa9s, per\xc3\xb2, fins al 1278 que \xc3\xa9s esmentada l'esgl\xc3\xa9sia de Sant Miquel, que \xc3\xa9s considerada parr\xc3\xb2quia, en aquell moment. El despoblament del lloc li f\xc3\xa9u perdre la categoria de parr\xc3\xb2quia m\xc3\xa9s tard._NEWLINE_El 1402 ja era fusionada la parr\xc3\xb2quia de Sant Esteve de Talau amb la de Sant Miquel dels Plans. El segle\xc2\xa0xvii, Sant Miquel ja no tenia capell\xc3\xa0 propi, i per als serveis depenia del rector de Codalet o del d'Aiguat\xc3\xa8bia (que consta que hi ofici\xc3\xa0 el 1617 i el 1631); aquesta situaci\xc3\xb3, per\xc3\xb2 canvi\xc3\xa0 posteriorment: al 17 de desembre del 1700 foren nomenats rectors per a Talau i els Plans; el 1721 es nomen\xc3\xa0 Pere Lacreu capell\xc3\xa0 dels Plans i del seu annex Sant Esteve de Talau, i el 1768 Josep Gallarde esdevenia titular de Talau i del seu annex de Sant Miquel dels Plans. A comen\xc3\xa7aments del segle\xc2\xa0xx, a causa del descens de poblaci\xc3\xb3, tota la vall era responsabilitat espiritual del rector d'Aiguat\xc3\xa8bia.\n_START_SECTION_\nL'edifici\n_START_PARAGRAPH_\n\xc3\x89s una esgl\xc3\xa9sia no gaire gran, de nau \xc3\xbanica, cap\xc3\xa7ada a llevant per un absis semicircular, en el qual es conserven les bandes, lesenes i arcuacions llombardes. T\xc3\xa9 una finestra de doble esqueixada al centre de l'absis. El frontis occidental t\xc3\xa9 la porta d'acc\xc3\xa9s, que \xc3\xa9s clarament modificada posteriorment, i un campanar d'espadanya d'un sol ull al capdamunt. L'esgl\xc3\xa9sia conserva l'enllosat original. Un embigat de fusta cobreix la volta de la nau. El conjunt \xc3\xa9s del segle XI."